Beatrix Potter er enskur barnabókarithøvundur og myndprýðari, serliga kend fyri at hava skapað Petur kanin og aðrar djórafigurar. Hon varð fødd í Kensington í London, vaks upp uttan at hava samband við onnur børn og fekk heimaundirvísing av guvarnantum. Í staðin fyri at spæla við børn spældi hon við dýr, kaninir, froskar, salamandrur, ja enntá eina flogmús. Hon kundi eygleiða dýrini í tímavís og tekna tey, og so við og við hevði hon lært seg kynstrið at tekna. Roynt var at fáa hana inn á skúlan Royal Botanical Gardens í Kew, men tað var henni noktað, tí hon var genta. Hon gjørdist seinni kend um alt Ongland sum serfrøðingur í soppum. Í 1897 legði mammubeiggi hennara úrslit hennara av granskingini, hon hevði gjørt, fyri Linnean Society, tí sum konufólk slapp hon ikki at luttaka á fundum hjá felagsskapinum. Í 1901 hevði hon teknað 270 vatnlitsmyndir av soppum, sum eru til skjals á savni. Hon stríddist nógv fyri at sleppa at geva søgurnar um Petur Kanin út, men ikki fyrr enn í 1902 eydnaðist tað henni, tá var hon 36 ára gomul.